Ideasuunnitelma tuo Kauppatorin vasemmalle laidalle Lyseon kortteliin runsaasti asuinkerrostaloja ja museokeskuksen Lyseoon.

Ideasuunnitelma tuo Kauppatorin vasemmalle laidalle Lyseon kortteliin runsaasti asuinkerrostaloja ja museokeskuksen Lyseoon. Anttinen Oiva Arkkitehdit

Jyväskylän nykyisen torin siirtyminen Asema-aukiolle laukaisee liikkeelle suuren kaupunkikuvallisen muutoksen. Kaavamyllerryksessä vanhan torin ja lyseon kortteleihin suunnitellaan useita kerrostaloja, museokeskusta, kaupunkiaukiota ja lisää pysäköintitilaa maan alle.

Kauppatori on muuttamassa nykyiseltä paikaltaan Väinönkadun ja Yliopistonkadun kulmasta Asema-aukiolle lähelle Matkakeskusta vuoden 2018 aikana.

– En tiedä onko muutto kesällä vai syksyllä, sillä nyt ollaan suunnitteluvaiheessa. Toki uudellakin torilla tarvitaan rakentamista ja se vie oman aikansa, kertoo kaavasuunnittelija Mauri Hähkiöniemi Jyväskylän kaupungilta.

Kauppatorin muutettua vanhan ja historiallisen torin paikalle jää iso aukio, joka rajoittuu linja-autoaseman paikalle rakennettuun kerrostalomassaan ja Kauppahalliin.

Jyväskylä haluaa säilyttää torin edelleen merkittävänä ydinkeskustan kaupunkiaukiona. Tulevaisuutta lähdettiin rakentamaan ideakilpailulla (siirryt toiseen palveluun), joka suunnattiin maisemasuunnitteluopiskelijoille Espoossa, Oulussa, Hämeenlinnassa, Lahdessa, Raaseporissa ja Virossa. Ehdotuksia jätettiin yhteensä 17 ja niiden yleinen laatutaso oli hyvä.

Ydinkeskustan kärkihanke

Torin lisäksi ideoinnin kohteeksi otettiin Harjuun rajoittuva Lyseon kortteli. Yhteensä 1,8 hehtaarin suuruinen alue on täydennysrakentamisen kärkihanke keskustassa lähivuosina.

Kaavoitusalueelta ja sen läheltä löytyy merkittäviä rakennetun kulttuuriympäristön kohteita, kuten valtakunnallisesti arvokas Harju ja maakunnallisesti arvokkaat Lyseon ja Fredrikssonin lakkitehtaan korttelit sekä suojeltu 115 vuotta vanha koulukäytöstä poistunut Lyseon päärakennus.

Kuvan keskellä Jyväskylän vanha tori ja Lyseon kortteli nykymuodossaan. Jyväskylän kaupunki

Suunnittelukilvan pohjaksi määriteltiin AOA:n eli Anttinen Oiva Arkkitehdit Oy:n vuosi sitten tekemä ideasuunnitelma uudesta korttelirakenteesta. Siinä huonosti menestynyt kauppahalli (1988), Lyseon ankea täydennysrakennus (1959) ja ahtaaksi käynyt Jyväskylän Helluntaiseurakunnan Siiontemppeli (1971) Harjun laidalla purettaisiin. Seurakunta suunnittelee uutta isompaa kirkkoa Voionmaan koulun kortteliin. Jyväskylän kaupunkirakennelautakunta esittää kaupunginhallitukselle temppelitontin ostamista seurakuntayhdistykseltä kahdella miljoonalla eurolla.

Kauppahallin Jyväskylän kaupunki myi keväällä 2008 paraislaiselle V1K-Kiinteistöt Oy:lle 650.000 eurolla. Tontti on vuokrattu ostajalle pitkällä sopimuksella, joten hallin purkaminen vaatii neuvotteluja.

Uusia asuntoja yli 300 kaupunkilaiselle

Purettavien rakennusten tilalle nousisi noin seitsemän kerrostaloa ja uusi museosiipi suojellun Lyseon päärakennuksen kylkeen. Uutta asuintilaa tulisi 16 000 neliömetriä. Ydinkeskustan asukasluku nousisi reilulla 300 asukkaalla. Toiveena on, että 20 vuoden päästä korttelit olisivat kehittyneet niin, että keskustassa olisi lisää asukkaita ja elinvoimaa. Mauri Hähkiöniemen mukaan uudistettavissa kortteleissa on paljon potentiaalia.

– Toivotaan lisää vihreyttä, viihtyisä vanha toriaukio ja vanhaan suojeltuun Lyseorakennukseen museokeskus eli taidemuseon ja Suomen Käsityömuseon tiloja. Siinä olisi myös laajennusosa, jossa olisi kahvila ja nykytaiteelle varattua näyttelytilaa.

Helluntaiseurakunnan temppeli (oik.), Lyseon uusi osa ja punatiilinen kauppahalli puretaan uudisrakentamiselle. Arvo Vuorela/ Yle

Torin ja Lyseon kortteleiden takaa löytyy Jyväskylän ”henkireikä” eli laaja puistolue Harju. Keskustan läheisyydestä huolimatta Harju tuntuu monista kaupunkilaisista kaukaiselta. Hähkiöniemi vakuuttaa, että uudet rakennusmassat eivät tule eristämään Harjua entisestään ydinkeskustasta. Maisemasuunnittelukilpailu patisti osallistujia suunnittelemaan jouhevat kulkuyhteydet vanhalta torilta Harjulle ja torilta Keskustaan.

– Todellakaan ei haluta tukkia yhteyksiä. Yksi keskeisimmistä lähtökohdista on, että halutaan liikenteellisesti toimiva kokonaisuus, jolloin keskustasta on hyvät yhteydet Harjulle. Se on merkittävin viheralue keskustassa asuville ja käyville.

Uusi parkkihalli Lyseon alle

AOA:n ideasuunnitelmassa esitetään, että vanhan torin alla oleva P-Tori laajenisi Lyseon korttelin alle ja sinne tulisi 400 uutta autopaikkaa. Nykyisen torin alla on noin 500 parkkipaikka.

– Pääsisäänkäynti pysäköintihalleihin olisi Harjukadulta, joka olisi merkittävä muutos nykyisestä Yliopistonkadun sisäänkäynnistä. Nämä ovat vasta ideasuunnitelmia ja kun asemakaavoituksessa päästään eteenpäin, niin silloin määritellään mistä ajot pysäköintihalleihin kulkevat. Joka tapauksessa Yliopistonkatu säilyy jatkossakin keskustan liikennekehän merkittävänä osana, kertoo Hähkiöniemi.

Lyseon vanhan päärakennuksen vasemmalle sivulle kaavaillaan museorakennusta ja tontin alle pysäköintihallia. Arvo Vuorela / Yle

Väinönkadun paikallisliikennepysäkkien parantaminen on yhdistetty myös torin ideakilpailun. Monissa ehdotuksissa avattiinkin yhteyksiä torilta Väinönkadulle ja Yliopistonkadulle. Tällä hetkellä toria reunustavat muurit, jotka peittävät näkymiä torille. Lisää palvelujakin alueelle toivotaan.

– Tottakai olisi mukavaa, että tulisi myös lisää palveluita. Siihen ei kaupungilla ole varsinaisesti eväitä, mutta mikäli museokeskus toteutuu Lyseon vanhaan suojeltuun koulurakennukseen niin sen yhteyteen varmasti tulee museokahvila ja –myymälä, jotka ovat merkittäviä palveluita keskustan alueella ja myös vanhan torin suuntaan, pohtii Hähkiöniemi.

Toriaukion uusi elämä

Suunnittelukilpailussa vanhalle torille ladattiin runsaasti erilaisia toiveita. Kilpailuohjelmassa tori on nimetty kaupungin uudeksi urbaaniksi kohtaamispaikaksi. Tavoitteena on, että aukiosta muodostuisi kaupunkilaisten yhteinen olohuonealue, jossa olisi paljon erilaisia toimintoja ja aktiviteetteja eri-ikäisille ihmisille, eri vuoden ja vuorokauden aikoihin.

– Haetaan aktiivisuuteen ja yhteisöllisyyteen kannustavia tekijöitä, jotka tuovat kaikenikäiset ihmiset yhdessä harrastamaan ja tekemään. On sitten kysymyksessä liikuntamahdollisuudet, oleskelu tai taiteesta nauttiminen. Halutaan, että tästä tulee vihreä eikä pelkästään kivierämaa, linjaa Hähkiöniemi.

Jyväskylän vanha Kauppatori toimii talvisin pääasiassa läpikulkuväylänä. Arvo Vuorela / Yle

Ideakisan voittaja tuo särmää ja säpinää

Torin ja Lyseon korttelin ideakilpailun voittajaksi julistettiin valtakunnallisten Viherpäivien yhteydessä idea nimeltä Särmä. (siirryt toiseen palveluun) Sen tekijäksi paljastui Elina Lindholm Aalto-yliopistosta. Tuomariston mukaan Lindholm suunnitteli vanhalle torille hienon urbaanin aukiotunnelman, jossa on ainekset kaupunkimaiselle säpinälle.

Särmä-suunnitelmassa alueelta löytyy paikkoja niin rentoon oleskeluun kuin liikunnallisille aktiviteeteille. Suunnitelma sulautuu kokonaisuutena hyvin nykyiseen keskustaympäristöön.

Toiseksi ideakilvassa noteerattiin Toriareena-ehdotus (siirryt toiseen palveluun), jossa vanhaa torialuetta viherrettiin runsaasti. Kolmanneksi nostettiin laadukkailla havainnekuvilla hurmannut ehdotus Ahjo (siirryt toiseen palveluun). Siinä noteerattiin hyvänä idea interaktiivista valotaiteesta, joka reagoi ohikulkeviin ihmisiin.

Elina Linhdolm Aalto-yliopistosta voitti torin ja Lyseokorttelin ideakilpailun Särmä-ehdotuksellaan. Elina Lindholm

Netissä toteutettuun yleisöäänestykseen otti osaa 1 252 äänestäjää yhteensä yli 6000 äänellä. Äänestyksen suosikiksi nousi Lines of Light -ehdotus. (siirryt toiseen palveluun) Se sai myös tuomariston kunniamaininnan ja kehut pimeän ajan ympäristöön keskittymisestä. Kilpailutyön takana ovat Hämeen ammattikorkeakoulun saksalaiset vaihto-oppilaat Corinna Klein, Anna Mühlenbeck ja Theresia Krimmer.

Palkitut ehdotukset toimivat jatkossa vanhan torialueen kehittämisen ideapankkina. Parhaat ehdotukset tulevat yleisön nähtäville Kirkkopuistossa aukeavaan lasikonttiin. Ytimessä -niminen näyttely (siirryt toiseen palveluun) on avoinna 8.2. -5.3.2017.

Ideakilpailun ratkettua suunnittelu etenee vanhan torin alueella, mutta vielä kuluu aikaa ennen kuin mitään konkreettista tapahtuu.

– Eteneminen on kytköksissä Lyseon korttelin kehittämisen aikatauluun. Uskoisin, että väliaikaisia ratkaisuja tehdään vanhalla torilla, jotta siitä saadaan mahdollisimman nopeasti mukava yhdessä viihtymisen paikka kaupunkilaisille, arvioi kaavasuunnittelija Mauri Hähkiöniemi.